《杂言题刘仲恭少岩图》
明代·黎民表

何云雾之灿旧，而苔藓之斓斑。划层厓之中断，闻流水之潺湲。

长松萧瑟散竽筑，泠风载鹤而往还。纳长春之景，耀驻日月于山间。

意蓬瀛之不可涉兮，曰太行之𡾴𡾟，走千里而开壶关。

悬梯织铁倚天璧，金堂玉霤非尘寰。帝令倏忽凿浑沌，豢龙之子来追攀。

面岑青兮翠观，列蕙榜兮兰室。绕九光以怡颜，鍊五石而永日。

步徙倚以忘归，抚荣观其如失。虽封圭与緤组，终撄情乎兹术。

噫，丹青之纷诡兮，乃气象之移人。岂予见似而惊眙兮，知久蹭蹬乎风尘。

君候千里騕䮍之身，白环世业方嶙峋。安能从黄石而脱屣，望清溪而垂纶。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。